CELEX: 32016D1367
Language: lt
Date: 1470787200000
Title: 2016 m. rugpjūčio 10 d. Komisijos įgyvendinimo sprendimas (ES) 2016/1367 dėl tam tikrų apsaugos priemonių, susijusių su afrikiniu kiaulių maru Lenkijoje (pranešta dokumentu Nr. C(2016) 5278) (Tekstas svarbus EEE)

11.8.2016   
            
            
               LT
            
            
               Europos Sąjungos oficialusis leidinys
            
            
               L 216/26
            
         KOMISIJOS ĮGYVENDINIMO SPRENDIMAS (ES) 2016/1367
   2016 m. rugpjūčio 10 d.
   dėl tam tikrų apsaugos priemonių, susijusių su afrikiniu kiaulių maru Lenkijoje
   
      
         (pranešta dokumentu Nr. C(2016) 5278)
      
   
   (Tekstas autentiškas tik lenkų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   kadangi:
   
               (1)
            
            
               afrikinis kiaulių maras – tai užkrečiama virusinė naminių ir laukinių kiaulių liga, galinti turėti didelio poveikio kiaulininkystės ūkio pelningumui ir sutrikdyti Sąjungos vidaus prekybą ir eksportą į trečiąsias šalis;
            
         
               (2)
            
            
               kilus afrikinio kiaulių maro protrūkiui atsiranda pavojus, kad ligos sukėlėjas gali išplisti į kitus kiaulių ūkius ir būti perduotas laukinėms kiaulėms. Todėl prekiaujant gyvomis kiaulėmis arba jų produktais liga gali plisti į kitas valstybes nares ir į trečiąsias šalis;
            
         
               (3)
            
            
               Tarybos direktyvoje 2002/60/EB (3) nustatytos būtiniausios afrikinio kiaulių maro kontrolės Sąjungoje priemonės. Direktyvos 2002/60/EB 9 straipsnyje numatyta, kad kilus šios ligos protrūkiui turi būti nustatomos apsaugos ir priežiūros zonos, kuriose būtų taikomos šios direktyvos 10 ir 11 straipsniuose nustatytos priemonės;
            
         
               (4)
            
            
               Lenkija pateikė Komisijai naujausią informaciją apie afrikinio kiaulių maro padėtį jos teritorijoje ir laikydamasi Direktyvos 2002/60/EB 9 straipsnio nustatė apsaugos ir priežiūros zonas, kuriose taikomos šios direktyvos 10 ir 11 straipsniuose nustatytos priemonės;
            
         
               (5)
            
            
               kad būtų išvengta bet kokių nereikalingų Sąjungos vidaus prekybos trikdymų ir trečiųjų šalių sudaromų nepagrįstų prekybos kliūčių, būtina bendradarbiaujant su Lenkija Sąjungos lygmeniu aprašyti teritorijas, kurios šios valstybės narės dėl afrikinio kiaulių maro nustatytos apsaugos ir priežiūros zonomis;
            
         
               (6)
            
            
               todėl Lenkijos teritorijos, laikomos apsaugos ir priežiūros zonomis, turėtų būti išvardytos šio sprendimo priede;
            
         
               (7)
            
            
               taikant priemones turėtų būti numatyta pakankamai laiko, kad būtų galima atlikti epidemiologinius tyrimus ir priemonių, kurių buvo imtasi, peržiūrą;
            
         
               (8)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Lenkija užtikrina, kad apsaugos ir priežiūros zonos, nustatytos pagal Direktyvos 2002/60/EB 9 straipsnį, apimtų bent tas teritorijas, kurios šio sprendimo priede nurodytos kaip apsaugos ir priežiūros zonos.
   2 straipsnis
   Šis sprendimas taikomas iki 2016 m. rugsėjo 30 d.
   3 straipsnis
   Šis sprendimas skirtas Lenkijos Respublikai.
   
      Priimta Briuselyje 2016 m. rugpjūčio 10 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  2002 m. birželio 27 d. Tarybos direktyva 2002/60/EB, nustatanti konkrečias nuostatas dėl afrikinio kiaulių maro kontrolės ir iš dalies pakeičianti Direktyvos 92/119/EEB nuostatas dėl Tešeno ligos ir afrikinio kiaulių maro (OL L 192, 2002 7 20, p. 27).
   
      PRIEDAS
      
                  Lenkija
               
               
                  1 straipsnyje nurodytos teritorijos
               
            
                  Apsaugos zona
               
               
                  Šios apsaugos zonos išorės sieną sudaro:
                  
                              a)
                           
                           
                              iš rytų: nuo šiaurinės Sane Dombo kaimo ribos, pietinės kelio iš Sane Dombo kaimo į Kolaki Košcelnės kaimą dalies, kertant Dombo upę, po to brėžiama linija į pietryčius palei Dombo upę, po to palei miško, esančio prie vakarinės Tibory Olševo kaimo ribos, ribą, po to palei kelią iš Tibory Olševo kaimo į Tibory Kamiankos kaimą, po to palei vakarinę Tibory Kamiankos kaimo ribą iki kelio iš Tibory Kamiankos kaimo į Jablonkos Košcelnos kaimą, po to į pietus iki upelio, tekančio iš Kamiankos tvenkinio į Jablonkos upę, po to iki upelio ir Jablonkos upės santakos, po to brėžiama tiesi linija į pietus iki kelio Nr. 66 sankirtos su keliu iš Jablonkos Košcelnos kaimo į Miodusy Litvos kaimą;
                           
                        
                              b)
                           
                           
                              iš pietų: brėžiama linija palei kelią Nr. 66 į vakarus iki Jablonkos upės sankirtos su keliu Nr. 66, po to palei pietinę Faščės kaimo ribą iki Jablonkos upės, po to į vakarus palei Jablonkos upę iki Vdzenkon Pervšų kaimo ir Vdzenkon Drugų kaimo ribos, po to brėžiama tiesi linija į šiaurę iki kelio Nr. 66, po to į vakarus palei kelią Nr. 66 iki jo sankirtos su upeliu Vdzenkon Pervšų kaimo lygiu;
                           
                        
                              c)
                           
                           
                              iš vakarų: brėžiama linija į šiaurę palei upelį iki miško ribos, palei rytinę Grabuvkos rezervato ribą, po to palei miško į rytus nuo kelio iš Grabuvkos kaimo į Vruble Arciševo kaimo ribą;
                           
                        
                              d)
                           
                           
                              iš šiaurės: brėžiama tiesi linija į rytus iki Dombo upės, į Čarnovo Dombo kaimo pietus, po to į rytus brėžiama tiesi linija iki šiaurinės Sane Dombo kaimo ribos, iki kelio iš Sane Dombo kaimo į Kolaki Košcelnės kaimą.
                           
                        
            
                  Priežiūros zona
               
               
                  Šios priežiūros zonos išorės sieną sudaro:
                  
                              a)
                           
                           
                              iš rytų: brėžiama tiesi linija nuo Mazovijos Vysokio ir Zambrovo apskričių ribų Stare Niziolkų kaimo lygiu iki sankirtos su Roketnicos upe tarp Grodzke Ščepanoventos ir Nove Grodzkių kaimų, po to brėžiama tiesi linija iki Vnori Viechų kaimo, po to į pietus palei kelią ir į rytus palei Chojane Peckų, Kalinovo Solkų, Kalinovo Čosnovo, Bučino Mikosų kaimų ribas iki Bžuski Gromkų kaimo, po to brėžiama tiesi linija į pietus iki Broko upės, iki rytinės Bžuski Falkų kaimo ribos, po to brėžiama tiesi linija iki kelio Nr. 66, iki šiaurinės Vlosti Olšankos kaimo ribos, po to į pietus palei kelią Nr. 66 iki miško ribos;
                           
                        
                              b)
                           
                           
                              iš pietų: brėžiama tiesi linija į pietvakarius palei pietinę Dombrova Zablotnės kaimo ribą, iki pietinės Didžiosios Dombrovos kaimo ribos, po to brėžiama tiesi linija palei pietvakarinę Kžečkovo Mianovskių kaimo ribą iki Palenkės regiono ribos Zaremby Choromanų kaimo lygiu;
                           
                        
                              c)
                           
                           
                              iš vakarų: brėžiama linija palei Palenkės regiono ribas iki kelio Nr. 63, po to palei Palenkės regiono ribas ir vakarinę Srebrni Boreko kaimo ribą iki kelio Nr. 8, toliau palei vakarinę Ostrožnų kaimo ribą, toliau į šiaurę palei vakarines Krajevo Lentovo, Krajevo Borovės, Krajevo Čviklų ribas, po to brėžiama tiesi linija palei vakarinę ir šiaurinę Zbžežnicos kaimo ribą iki kelio Nr. 63, po to į šiaurę keliu Nr. 63 iki Polki Teklino kaimo platumos;
                           
                        
                              d)
                           
                           
                              iš šiaurės: brėžiama tiesi linija į rytus iki Zambrovo ir Lomžos apskričių ribos, įskaitant Polki Teklino kaimą, iki Kosaki Nadbielnės kaimo platumos, po to brėžiama tiesi linija į pietus nuo Kosaki Nadbielnės kaimo ir virš Kalenčin Valochų kaimo, po to iki kelio Nr. 679 ir kelio iš Rutki Kosakų kaimo į Kalinuvka Basių kaimą sankryžos, po to palei pietinę Rutki Kosakų kaimo ribą iki 11 Listopada gatvės ir kelio Nr. S8 sankryžos, po to brėžiama linija virš Gurskie Ponikly Stokų kaimo ir rytinės Modzele Gurkų ir Olševo Pšyborovo kaimų ribos iki Zambrovo ir Mazovijos Vysokio apskričių ribos Stare Niziolkų kaimo platumoje.